**НАРЕДБА № 5 от 1.08.2003 г. за условията и реда за разработване на планове за действие за растителни и животински видове**

**Издадена от министъра на околната среда и водите и министъра на земеделието и горите, обн., ДВ, бр. 73 от 19.08.2003 г.**

**Глава първа**

**ОБЩИ ПОЛОЖЕНИЯ**

 **Чл. 1.** С наредбата се уреждат условията и редът за разработване на планове за действие за диви растителни и животински видове.

 **Чл. 2.** (1) Планове за действие се разработват задължително, когато се установи, че:

 1. видът е застрашен в международен мащаб и за опазването му са необходими мерки в цялата област на неговото естествено разпространение;

 2. състоянието на популацията на вида в Република България или в отделни региони на страната не е благоприятно;

 3. въведен в природата неместен вид въздейства неблагоприятно върху условията на природните местообитания или върху състоянието на местни видове от дивата флора и фауна.

 (2) Когато са налице условията по ал. 1, т. 1 и 2, с предимство се разработват планове за действие за:

 1. приоритетни видове от приложение № 2 към чл. 6, ал. 1, т. 2 от Закона за биологичното разнообразие (ДВ, бр. 77 от 2002 г.);

 2. защитени растителни и животински видове от приложение № 3 към чл. 37 от Закона за биологичното разнообразие;

 3. видове - предмет на регулирано ползване от приложение № 4 към чл. 41, ал. 1 от Закона за биологичното разнообразие;

 4. видове - предмет на повторно въвеждане в природата.

 **Чл. 3.** (1) Плановете за действие обхващат период до 10 години.

 (2) След изтичане на периода по ал. 1 в зависимост от състоянието на видовете плановете могат да се актуализират.

**Глава втора**

**СЪДЪРЖАНИЕ НА ПЛАНОВЕТЕ ЗА ДЕЙСТВИЕ**

 **Чл. 4.** (1) Съдържанието на план за действие обхваща:

 1. описание на биологичните особености и екологични изисквания на вида;

 2. оценка на разпространението и състоянието на популациите на вида, както и на условията в неговите природни местообитания;

 3. данни за заплахите и лимитиращите фактори;

 4. възстановителни, поддържащи и други природозащитни мерки за вида, включително мерки за опазване извън естествената му среда, ако се налагат такива;

 5. мерки за ограничаване на разпространението или отстраняване на неместен вид в случаите по чл. 2, ал. 1, т. 3;

 6. възстановителни или поддържащи мерки за местообитанията на вида - предмет на плана;

 7. мерки за възстановяване на природните местообитания след ограничаване разпространението или отстраняването на неместен вид, в случаите по чл. 2, ал. 1, т. 3;

 8. мерки за наблюдение и контрол върху изпълнението и ефекта от осъществените дейности;

 9. бюджет и график за реализиране на дейностите.

 (2) По преценка на възложителя в обхвата на плана за действие може да се включват и други изисквания освен тези по ал. 1.

 **Чл. 5.** Изискванията към съдържанието на плана за действие се посочват от възложителя в заданието.

 **Чл. 6.** В заданието освен изискванията към съдържанието на плана възложителят определя:

 1. обхвата на описанията на биологичните особености и екологичните изисквания на вида;

 2. необходимостта от теренни и други изследвания и проучвания и техния обхват;

 3. критерии или показатели за оценка на разпространението и състоянието на популациите на вида и условията на местообитанията му;

 4. изисквания, свързани с възстановителни, поддържащи и други природозащитни мерки за вида и местообитанията му;

 5. изисквания, свързани с отстраняване или ограничаване на разпространението на неместен вид и възстановяване на природните местообитания в случаите по чл. 2, ал. 1, т. 3;

 6. изисквания за приоритетни области, в които да се планират конкретни дейности;

 7. изисквания, свързани с илюстрациите и приложенията към плана - графики, формати на таблици, картен материал и др.

 Чл. 7. Отчети по научни изследвания и проучвания, извършени в хода на разработване на плана за действие, се представят на възложителя в отделно приложение.

**Глава трета**

**ВЪЗЛАГАНЕ И ПРИЕМАНЕ НА ПЛАНОВЕ ЗА ДЕЙСТВИЕ**

 **Раздел I**

**Възлагане**

**Чл. 8.** Разработването на планове за действие може да се възлага от:

 1. министъра на околната среда и водите;

 2. министъра на земеделието и горите, началника на Националното управление на горите, изпълнителния директор на Изпълнителната агенция по рибарство и аквакултури или други заинтересувани държавни органи;

 3. неправителствени организации.

**Чл. 9.** (1) Възложителите по чл. 8 изготвят задание за разработване на план за действие за вида, което съдържа:

 1. предмета на плана;

 2. изискванията по чл. 5 и 6;

 3. етапи, фази и срокове за разработване.

 (2) Възложителите по чл. 8, т. 2 и 3 внасят заданието в Министерството на околната среда и водите за съгласуване. В едномесечен срок от внасянето на заданието министърът на околната среда и водите или упълномощено от него лице го съгласува или мотивирано го връща на вносителя за доработване.

 **Чл. 10.** При провеждане на процедури за възлагане разработването на план за действие, финансиран по линия на международен проект, се спазват и условията, предвидени в съответното споразумение.

**Раздел II**

**Обществени обсъждания**

 **Чл. 11.**  (1) Проекти на планове за действие за видове по чл. 2, ал. 2, т. 4 подлежат на задължително обществено обсъждане. В останалите случаи задължително обществено обсъждане се извършва, ако това е предвидено от възложителя в заданието за разработване на плана.

 (2) В случаите по ал. 1 общественото обсъждане се организира от изпълнителя, който:

 1. обявява чрез средства за масово осведомяване най-малко 20 дни предварително датата, часа, мястото и предмета на общественото обсъждане, както и мястото, където проектът е на разположение на заинтересуваните;

 2. писмено уведомява възложителя, заинтересуваните централни ведомства, научни и академични институти за обстоятелствата по т. 1 в същия срок;

 3. поставя съобщения с данните по т. 1 на видно място в съответните общини, в същия срок, в случаите, когато проектът се отнася за видове по чл. 2, ал. 2, т. 4.

 **Чл. 12.** (1) Изпълнителят:

 1. представя на общественото обсъждане проекта на плана за действие и води протокол за изразените становища, бележки и препоръки;

 2. след консултация с възложителя отразява в проекта целесъобразните бележки и препоръки;

 3. изготвя мотивирана справка за неотразените бележки и препоръки.

 (2) Протоколът от общественото обсъждане и справката за неотразените бележки и препоръки се прилагат към проекта.

 **Чл. 13.** (1) В процеса на разработване на плана за действие, извън изискването на чл. 11, ал. 1, възложителят или изпълнителят може да организира провеждането на допълнителни обществени обсъждания и други форми за участие на обществеността и заинтересуваните органи.

 (2) За резултатите от обсъждания по ал. 1 се изготвят протоколи.

**Раздел III**

**Приемане**

**Чл. 14.** (1) Изпълнителят представя проекта на плана за действие на възложителя.

(2) Към проекта се прилагат:

 1. заданието по чл. 9, ал. 1;

 2. протоколите от обществени обсъждания в случаите по чл. 11, ал. 1 и чл. 13;

 3. отчетите от проучвания и изследвания, извършени в процеса на разработване на проекта;

 4. други материали, предвидени в заданието.

 **Чл. 15.** (1) В 2-месечен срок от представянето на проекта на плана за действие възложителите по чл. 8, т. 2 и 3 внасят по два екземпляра в Министерството на околната среда и водите за съгласуване или мотивирано го връщат на изпълнителя за доработване.

 (2) В едномесечен срок от внасяне на проекта министърът на околната среда и водите или упълномощено от него лице го съгласува или мотивирано го връща на възложителя, съответно на изпълнителя (когато възложител е министърът на околната среда и водите), при констатиране на:

 1. пропуски от процедурен характер;

 2. пропуски в съдържанието му спрямо утвърденото задание;

 3. предвидени мерки и/или дейности в нарушение на изисквания, залегнали в действащи нормативни актове.

 **Чл. 16.** (1) След съгласуване по чл. 15, ал. 2 председателят на Националния съвет по биологичното разнообразие (НСБР) внася проекта за разглеждане на първото заседание на съвета.

 (2) За участие в заседанието на НСБР се канят възложителят и изпълнителят на плана.

 **Чл. 17.** (1) На заседанието на НСБР проектът на план за действие се представя от изпълнителя и въз основа на представени писмени становища и обсъждания съветът приема решение, с което предлага на съответния компетентен орган по чл. 18, ал. 1:

 1. да утвърди плана за действие;

 2. да утвърди плана за действие след отразяване на описани в решението или приложени към него бележки и предложения;

 3. да върне на изпълнителя проекта на план за действие с конкретни указания за неговото преработване.

 (2) Членове на НСБР, които са изразили особено мнение и са гласували против взето решение по ал. 1, т. 1 и 2, го мотивират писмено пред председателя на съвета в 7-дневен срок.

 (3) В случаите по ал. 2 министърът на околната среда и водите се произнася окончателно по особеното мнение чрез утвърждаване или отменяне на решението на НСБР в 10-дневен срок от представянето на решението от председателя на съвета. В случай че министърът на околната среда и водите отмени решението на НСБР, в 10-дневен срок проектът се връща на възложителя, съответно на изпълнителя, с конкретни указания за преработването му.

 (4) В 15-дневен срок след утвърждаване на решение на НСБР по ал. 1, т. 2 или 3 министърът на околната среда и водите или упълномощено от него лице изпраща на възложителя, съответно на изпълнителя, копия от решението, становищата, бележките и предложенията. В случаите по ал. 1, т. 2 след отразяване на бележките и предложенията изпълнителят представя проекта на съответния компетентен орган по чл. 18, ал. 1.

 (5) В 5-дневен срок след утвърждаване на решение на НСБР по ал. 1, т. 1 министърът на околната среда и водите или упълномощено от него лице изпраща на възложителя и компетентния орган по чл. 18, ал. 1, т. 1 екземпляр от плана и копие от решението.

 **Чл. 18.** (1) Плановете за действие, за които има положително решение от НСБР по чл. 17, ал. 1, т. 1, се утвърждават от:

 1. министъра на земеделието и горите - за дървесните, храстовите и ловните видове и видовете риби, в 10-дневен срок след получаване на плана и копието от решението;

 2. министъра на околната среда и водите - за всички растителни и животински видове, без тези по т. 1, в 5-дневен срок от утвърждаването на решението на НСБР.

 (2) При положително решение на НСБР по чл. 17, ал. 1, т. 2 съответният компетентен орган по ал. 1 утвърждава плана за действие в едномесечен срок след внасянето му, при условие че бележките са отразени.

 (3) При решение на НСБР за връщане на проекта за преработване след повторното му внасяне в Министерството на околната среда и водите се провеждат процедурите по чл. 16 и 17.

 (4) Министерството на околната среда и водите и Министерството на земеделието и горите водят регистри на утвърдените планове за действие.

**Глава четвърта**

**ПРОМЕНИ И АКТУАЛИЗАЦИЯ НА ПЛАН ЗА ДЕЙСТВИЕ**

 **Чл. 19.** План за действие може да бъде променян в случай на:

 1. констатирани съществени промени в числеността на популациите или разпространението на вида;

 2. допълване на плана с липсваща по време на разработването му информация за вида;

 3. необходимост от промени на предвидени в плана мерки и дейности, произтичащи от промените по т. 1 и 2.

 **Чл. 20.** (1) Промените се въвеждат в плана от съответния компетентен орган по чл. 18, ал. 1.

 (2) Компетентният орган по чл. 18, ал. 1, т. 1 преди въвеждане на промени в плана ги съгласува с министъра на околната среда и водите.

 **Чл. 21**. Актуализацията на план за действие по чл. 3, ал. 2 се извършва по реда на глава III.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

 **§ 1.** За планове за действие, възложени или разработени преди влизането в сила на тази наредба, задължително се спазват изискванията на чл. 15, 16, 17 и 18.

 **§ 2.** Наредбата се издава на основание чл. 57 от Закона за биологичното разнообразие.